b"\n_START_ARTICLE_\nDe inventione\n_START_SECTION_\nContext\n_START_PARAGRAPH_\nEl De inventione va ser escrit entre el 91 i 81 aC, quan Cicer\xc3\xb3 encara era un puer aut adulescentulus (nen o adolescent). Per aquesta ra\xc3\xb3, no trobem, dins l'obra, al\xc2\xb7lusions a la realitat hist\xc3\xb2rica o social. No obstant l'autor va intentar reflectir els coneixements ret\xc3\xb2rics de l'\xc3\xa8poca deixant a part les fonts gregues i procurant adaptar els continguts a la realitat romana. _NEWLINE_En el mateix any en qu\xc3\xa8 Sul\xc2\xb7la va esdevenir dictador de la Rep\xc3\xbablica Romana (81 aC), Cicer\xc3\xb3 va rependre els estudis, despr\xc3\xa9s d'haver finalitzat la seva breu carrera militar.\n_START_SECTION_\nEstructura i contingut\n_START_PARAGRAPH_\nAquest manual, originalment, havia de contenir quatre llibres, per\xc3\xb2, finalment, nom\xc3\xa9s en va tenir dos. A l'obra, Cicer\xc3\xb3 resumeix els antics m\xc3\xa8todes que seguien els grecs per tal de desenvolupar un discurs correctament. Per aquesta ra\xc3\xb3 du aquest nom; inventio \xc3\xa9s la primera fase de l'ars retorica (dividida en cinc parts: inventio, dispositio, elocutio, memoria, pronuntiatio). Aquesta, consistia en la invenci\xc3\xb3 o el descobriment d'arguments contundents. Anava seguida de la disposici\xc3\xb3 adient d'aquests arguments, de la disposici\xc3\xb3 de les paraules, del fet de recordar i de la correcta pronunciaci\xc3\xb3. Dins, descriu l'origen de l'eloq\xc3\xbc\xc3\xa8ncia, defensa el lligam entre eloq\xc3\xbc\xc3\xa8ncia i saviesa i posa \xc3\xa8mfasi en la necessitat de la preparaci\xc3\xb3 global de l'orador. A part d'explicar els coneixements dels seus mestres, posa de manifest la seva opini\xc3\xb3 respecte a q\xc3\xbcestions te\xc3\xb2riques generals com la relaci\xc3\xb3 entre filosofia i ret\xc3\xb2rica, el seu origen o la seva funci\xc3\xb3 dins la societat. Tamb\xc3\xa9 ho feia quan els seus raonaments no coincidien amb l'explicaci\xc3\xb3 del seu mestre.\n_START_SECTION_\nLlibre I\n_START_PARAGRAPH_\nEn el primer llibre, Cicer\xc3\xb3 comen\xc3\xa7a amb una laus eloquentiae, un elogi a la saviesa. Ens parla de la import\xc3\xa0ncia de la eloq\xc3\xbc\xc3\xa8ncia i la paraula. Sense aquestes, unides, no s'arriba enlloc.\n_START_SECTION_\nLlibre II\n_START_PARAGRAPH_\nEn el segon llibre ens presenta el seu m\xc3\xa8tode per escollir els millors arguments per a la creaci\xc3\xb3 d'un bon discurs. Es diu que podria definir-se com el credo d'un ecl\xc3\xa8ctic.\n_START_SECTION_\nInflu\xc3\xa8ncies\n_START_PARAGRAPH_\nAquests dos llibres reprodueixen una petita part dels preceptes dels primers llibres de la Ret\xc3\xb2rica per Herenni, el manual de ret\xc3\xb2rica m\xc3\xa9s antic conegut, atribu\xc3\xaft posteriorment a Cicer\xc3\xb3. Es diu que la idea d'escriure aquest tractat de ret\xc3\xb2rica va sorgir de les classes de l'orador Marc Cras. Tamb\xc3\xa9 van ser de notable influ\xc3\xa8ncia per Cicer\xc3\xb3, Marc Antoni, un altre gran orador del moment i Eli Estil\xc3\xb3, un fil\xc3\xb2leg estoic. Les fonts i influ\xc3\xa8ncies de Cicer\xc3\xb3 van ser la formaci\xc3\xb3 ret\xc3\xb2rica i la filosofia. El contacte amb els millors oradors romans i fil\xc3\xb2sofs grecs de la seva \xc3\xa8poca li va permetre la creaci\xc3\xb3 d'obres com la De inventione. Pot incloure's perfectament en el corrent dels rhetores Latini, ja que es considera una obra molt pr\xc3\xb2xima a la seva ideologia. Els ret\xc3\xb2rics llatins proposaven un nou tipus d'educaci\xc3\xb3 a les escoles, una educaci\xc3\xb3 que, per als romans, anava contra els fonaments del mos maiorum, els costums dels seus avantpassats.\n_START_SECTION_\nLlegat\n_START_PARAGRAPH_\nVa ser de gran utilitat pel sistema educatiu de l'Imperi Rom\xc3\xa0 i l'Edat Mitjana. Va ser tamb\xc3\xa9 un tractat molt atractiu per la cristiandat, ja que els primers escriptors cristians argumentaven seguint els esquemes ret\xc3\xb2rics cl\xc3\xa0ssics. Es va convertir en el manual fonamental de ret\xc3\xb2rica llatina des de la seva aparici\xc3\xb3 fins al segle XII. M\xc3\xa9s tard, tamb\xc3\xa9 va ser utilitzat a les universitats per a la mat\xc3\xa8ria de ret\xc3\xb2rica.\n_START_SECTION_\nTransmissi\xc3\xb3 textual\n_START_PARAGRAPH_\nEl De inventione ens ha arribat de manera molt semblant a la Ret\xc3\xb2rica per Herenni: amb omissions, certes faltes i llacunes entre altres coses. La invenci\xc3\xb3 ret\xc3\xb2rica es va estendre, des de la seva aparici\xc3\xb3, sense dificultats i el proc\xc3\xa9s de transmissi\xc3\xb3 sempre va ser progressiu. Les primeres traduccions del De inventione s\xc3\xb3n de la segona meitat del segle XIII."